**Препис-извлечение!**

**ОБЩИНСКИ СЪВЕТ – РУСЕ**

**РЕШЕНИЕ № 1422**

**Прието с Протокол № 50/13.07.2023 г.**

На основание чл. 21, ал. 2, във връзка с чл. 21, ал. 1, т. 24 от Закона за местното самоуправление и местната администрация, Общински съвет – Русе реши:

Приема Програма за прозрачност и антикорупционни реформи на Община Русе 2022 – 2027 г.

**ПРЕДСЕДАТЕЛ:**

 **(Иво Пазарджиев)**

**Програма за прозрачност и антикорупционни реформи**

**на Община Русе**

**2022-2027**

1. **Въведение**

Уязвимостта към корупция, изразяваща се в пропуски в ефективната прозрачност, както и в неефективно използване на механизмите за превенция и борба с корупцията и ниските нива на гражданска ангажираност, представляват опасност за местната демокрация и доверието на гражданите в общинските институции.

Базирайки се на:

* принципния ангажимент да се работи за по-голяма прозрачност, достъпност, антикорупционни мерки и ангажираност на гражданите, залегнал в Пакта за превенция и противодействие на корупцията на общинско ниво, подписан от кмета на Община Русе г-н Пенчо Милков на 19 юли 2022 г. на националната конференция на Международния републикански институт (IRI) "Борба с уязвимостите към корупция на общинско ниво", която се проведе в София, България;

и

* констатациите и препоръките в доклада "Оценка на уязвимостите към корупцията на общинско ниво в България: изследване на десет български общини", публикуван от IRI през юли 2022 г.;

тази Програма за прозрачност и антикорупционни реформи е разработена и приета с консенсус от работната група в Община Русе, която се състои от представители на общинската администрация, Общинския съвет и гражданското общество.

Това е стратегически документ, в който се предлагат прагматични краткосрочни и по-дългосрочни реформи, насочени към повишаване на ефективната прозрачност и гражданското участие, за да се преодолее уязвимостта към корупцията. Всяка реформа включва преглед на нейната обосновка, цел, времева рамка и процес на внедряване.

Настоящата Програма за реформи има за цел да информира и стимулира процес на промяна чрез прилагане на реформи в Община Русе, което в последствие ще подобри живота на гражданите.

1. **Краткосрочни реформи[[1]](#footnote-1)**

**Реформа 1: Разработване на институционална комуникационна стратегия**

**Обосновка на предлаганата реформа:**

Непоследователност в усилията за прозрачност и отзивчивост на общината възпрепятстват отчетността, а настоящият комуникационен подход на моменти може и да не гарантира отклик. Община Русе вече е предприела редица подобрения в тази посока, като например седмичен отчет на кмета, допълване на седмичния отчет с видео презентация от кмета всеки петък, рубрика „Попитай кмета“ с въпроси и отговори от граждани в местния вестник „Утро“, видео включвания на кмета от основните места на изпълнение на ремонти и други строителни проекти с цел разяснение на етапите и предстоящите дейности.

Въпреки усилената работа на общината в посока повече комуникация с гражданите за повишаване на прозрачността и отчетността, за да създадат у гражданите тези усилия усещане за институционален подход, стратегическо планиране, предвидимост и устойчивост във времето, а оттам да генерират и допълнително доверие, че предприетите комуникационни действия не са моментни и некоординирани помежду си инициативи, Община Русе има нужда от разработване на институционална комуникационна стратегия. Тази стратегия ще разпише вече съществуващите редица добри практики, като ги допълни и прецизира, както и като ги постави в една по-общата стратегическа рамка от принципи и приоритети, които да гарантират цялостната организация на комуникационната дейност и да даде предвидимост, последователност и пълнота на подхода към съдържанието за гражданите. Изготвянето на стратегията ще позволи и цялостен анализ на комуникационните усилия и нужди, така че да бъде идентифицирана евентуална необходимост от нови елементи и практики.

**Цел:**

Формулиране на ясни приоритети и насоки за общинските служители по отношение на съдържанието, каналите и аудиторията, с която трябва да осъществяват връзка.

Това ще гарантира наличието и достъпността на информацията, както и ще повиши усещането сред гражданите за откритост и отзивчивост от страна на общината.

Реформата следва да постигне следните резултати:

* Общинските комуникационни продукти се появяват по-редовно и са по-достъпни.
* Общинските служители имат по-интерактивни отношения с медиите.
* Гражданите разбират по-добре какво прави общината и защо.

**Процес:**

* Анализ на комуникационните нужди на общината въз основа на преглед на текущото присъствие в медиите и социалните мрежи, брандинга и имиджа, посланията и аудиторията.
* Разработване на стратегия, включваща послания, съдържание, канали (например уебсайт, Facebook, групата на гражданската инициатива „Обществен съвет Русе“), аудитория и план за действие, включително организирането на съществуващите практики в тази обща рамка.
* Официално приемане на стратегията.
* Обучение на общинския персонал за стратегията и осигуряване на допълнителни ресурси, ако е необходимо.
* Започване внедряването на стратегията.

**Ресурси:**

* Експертен опит в областта на комуникациите, включително връзки с медиите, управление на социалните медии.
* ИТ подкрепа.

**Роли и отговорности:**

* **Община:** Служителите, отговарящи за връзките с обществеността/комуникациите, ръководят техническата страна на изпълнението, като кметът официално одобрява стратегията, а висши общински служители/ръководители (например заместник-кмет) контролират изпълнението. Ако работната група реши, че стратегията трябва да включи Общинския съвет, след одобрението от кмета документът трябва да се представи за приемане от съвета.
* **Гражданско общество:** Консултации с представители на медиите следва да се провеждат през целия процес, тъй като те са основните посредници в комуникационната стратегия; членовете на общността биха могли да бъдат част от анализа на комуникационните потребности, давайки представа за начина, по който гражданите получават информация от общината; неправителствени организации или предприятия с фокус върху медиите биха могли да предоставят технически съвети.
1. **Средно- и дългосрочни реформи[[2]](#footnote-2)**

**Реформа 2: Провеждане на кампании за гражданско образование**

**Обосновка на предлаганата реформа:**

Гражданите на Община Русе до голяма степен са апатични по отношение на участието си в процеса на вземане на общински решения. Формалните механизми за участие не успяват да засилят ангажираността на гражданите в процеса на вземане на решения на общинско ниво. Причините за това могат да се коренят както в непознаване на съществуващите възможности за гражданско участие, ролята и правомощията на институциите на местната власт, така и в липса на доверие към ефективността на механизмите за гражданско участие за оказване на влияние върху решенията на администрацията и общинския съвет. Това предизвикателство създава необходимостта от провеждане на кампания за гражданско образование. Община Русе вече е предприела стъпки в тази посока като разработване на органиграма на всички служители в Община Русе с информация за техните отговорности и координати и назначаването на общински отговорници/пълномощници в осем района в общината, отговарящи за кварталите в районите, които приемат сигнали от гражданите за проблеми и неуредици, с което се цели по-добро проследяване дейността на местната администрация и повишаване на гражданското участие в местното самоуправление.

**Цел:**

Информиране на гражданите за техните права и съществуващите възможности за участие в процеса на вземане на решения в общината, включително информация за начина, по който тези възможности работят, кои видове принос са ценни и как се разглеждат предложенията на гражданите.

Подобна кампания ще повиши гражданско доверие в желанието на общината да постигне по-високи нива на гражданско участие, както и ще увеличи гражданската ангажираност и участие по важните за общината теми.

Реформата следва да търси постигането на следните резултати:

* Повишаване на присъствието на гражданите на заседанията на Общинския съвет и обществените обсъждания.
* Укрепване на легитимността и доверието в членовете на Общинския съвет и служителите на администрацията.

**Процес:**

* Изготвяне на списък с всички възможности и начини за участие на гражданите в процеса на вземане на решения в общината.
* Разработване на изчерпателно, лесно за разбиране ръководство за гражданско участие, както и разяснителни материали за общината, нейните функции, отговорности, служители, контакти и информация за определени политики, които засягат ежедневието на гражданите и създават отговорности и/или възможности за тях.
* Публикуване на ръководството и разяснителните материали на уебсайта на общината (в отделна секция или подраздел на сайта, видим на първата страница на общината) и оповестяването му в медиите и социалните мрежи.
* Разработване на план за информационна дейност, който включва календар на дейностите (пресконференции, предавания на живо, въпроси и отговори, общи събрания и т.н.). Планът следва да включва планирането и провеждането, заедно с общински съветници, на образователна програма „Как да живея в Русе?“ в Часа на класа в училищата сред по-големите ученици, които скоро ще станат пълноправни граждани. Програмата следва да дава информация за гражданските права и задължения, данъци, такси, управление на собственост и др., като общинската администрация разяснява важни за гражданите въпроси.
* Изпълнение на информационните дейности.

**Ресурси:**

* Правен опит.
* Експертен опит в областта на връзките с обществеността/комуникациите.
* Опит в мобилизирането на общността.
* ИТ подкрепа, при необходимост.
* Възможно използване на общински помещения.

**Роли и отговорности:**

* **Община:** Експертите в областта на връзките с обществеността/комуникациите разработват и изпълняват плана за информационна дейност под ръководството на заместник-кмета. Общинските съветници следва да бъдат поканени да участват на доброволен принцип.
* **Гражданско общество:** Медиите играят важна роля в оповестяването на събитията; групите във Фейсбук и местните сдружения могат допълнително да разгласят календара сред членовете си; лидерите на общността могат да действат като посредници при информационните дейности, рамо до рамо с общинските служители.

**Реформа 3: Продължаване на политиката за подкрепа на гражданите**

**Обосновка на предлаганата реформа:**

Община Русе разполага със система за подаване и проследяване на сигнали и кореспонденцията като инструмент за подкрепа на гражданите, която служи като пример за добра практика. Същевременно това не е довело до усещане в гражданите за добър отклик и откритост от страна на общината. За да разгърне пълния потенциал на наличните инструменти и на служителите си за подкрепа на гражданите, както и да идентифицира необходимостта от нови структури и механизми в тази посока, общината има нужда да разработи политика за подкрепа на гражданите. Тази политика ще е сигнал към гражданите и ще повиши доверието им в желанието на общината да работи в тяхна услуга.

**Цел:**

Укрепване на възможностите на администрацията за обработване на заявки и осигуряване обслужването на клиенти, както и за информиране на гражданите относно платформите и процедурите на тяхно разположение.

С това ще се повиши усещането у гражданите за откритост и отзивчивост от страна на общината.

Реформата следва до постигне следните резултати:

* Запитванията се насочват към съответните служители по ефективен начин.
* Гражданите възприемат общината като открита и отзивчива.
* Гражданите престават да разчитат само на кмета като първостепенно лице за контакт.
* Гражданите вече знаят по-добре къде да отправят своите запитвания, мнения или заявки.
* Гражданите имат повече доверие в отклика, който ще получат от общината, използвайки официалните канали за комуникация.

**Процес:**

* Анализ на настоящата система за подкрепа на гражданите, включително механизмите за контакт на разположение на гражданите (телефонни номера, имейл адреси, онлайн формуляри и системи) и всички съществуващи насоки за това към кого да се обръщат по какви въпроси; като част от анализа, гражданите следва да бъдат запитани относно техния опит във връзка с това кое работи и кое не работи.
* Разработване на политика за подкрепа на гражданите, която идентифицира настоящите пропуски и описва процеса за получаване, приоритизиране и отговаряне на запитвания от граждани. Политиката следва да интегрира работата на онлайн системата за подаване и проследяване на комуникация, както и работата на кварталните пълномощници и да разяснява на гражданите процеса на разпределяне на комуникацията им и крайните срокове за отговор.
* Официално приемане на политиката.
* Определяне на лица за контакт за различните области на най-чести сигнали/жалби/комуникация и тяхното обучение относно новите процеси.
* Актуализиране на уебсайта и други форми на онлайн присъствие с цел насочване на гражданите към правилните лица за контакт.
* Изготвяне на прессъобщение за систематизирания процес на общината за подкрепа на гражданите и координационните центрове.

**Ресурси:**

* ИТ подкрепа при онлайн актуализиране на информацията.

**Роли и отговорности:**

* **Община:** Общинските експерти ръководят анализа и разработването на политиката за подкрепа на гражданите, което ще доведе до определянето на координационни центрове в рамките на администрацията (и Общинския съвет). След одобрение от страна на кмета, ако е необходимо, тя се представя пред Общинския съвет за приемане.
* **Гражданско общество:** Консултации с гражданите биха могли да се провеждат като част от етапа на анализ.

**Реформа 4: Разработване на общинска политика за прозрачност за големите инфраструктурни проекти**

**Обосновка на предлаганата реформа:**

За администрацията на Община Русе прозрачността и откритостта са ключов приоритет. Налице е изричен ангажимент от страна на администрацията, която се опитва да използва различни канали, за да предостави повече информация на гражданите. В основната си част важната документация е достъпна на общинския уебсайт, включително наредби, процедурни правила и решения, обществените поръчки са станали по-прозрачни през последните години, но също така се изготвя и седмичен отчет за дейността. В допълнение към това се използват и други канали като Facebook за споделяне на информация за по-значимите обществени поръчки и строителни проекти. Същевременно тези усилия има нужда да бъдат систематизирани и поставени в рамката на обща политика за прозрачност, която да гарантира на гражданите институционален подход, отчетност, предсказуемост и устойчивост. Това ще повиши и ефективността на приложените към момента практики, като ги координира и съчетае, а и допълни и/или доразвие при идентифицирани дефицити.

**Цел:**

Създаване на ясни насоки и очаквания за видовете информация, които общината следва да публикува, както и за сроковете и формата на публикуване. Тази реформа ще се приложи по отношение на големите инфраструктурни проекти, като в рамките на политиката общината ще разработи дефиниция за понятието „голям инфраструктурен проект“ в съответствие със системата ИСУН.

Тази реформа ще подобри наличието и достъпността на информация, като добави устойчив елемент на предвидимост и систематичност, а с това ще повиши усещането на гражданите за откритост и отзивчивост на общинската администрация и Общинския съвет.

Реформата следва да постигне следните резултати:

* Намаляване на подозренията от страна на гражданите за общинска непрозрачност или избирателна прозрачност.
* По-малко пропуски и закъснения при предоставянето на публична информация.
* По-малко заявления за достъп до информация.

**Процес:**

* Извършване на преглед на настоящите практики за предоставяне на информация относно големите инфраструктурни проекти.
* Идентифициране на областите, в които настоящата практика може да бъде подобрена.
* Разработване на предварителни насоки относно съдържанието, сроковете, формата и отговорностите.
* Изготвяне на проект на политически документ и търсене на официално одобрение.
* Определяне на длъжностни лица, отговорни за надзора на изпълнението.
* Осигуряване на необходимите ресурси.

**Ресурси:**

* Експертен опит в областта на комуникациите.
* Правен опит.
* Издателски и евентуално аудио-визуален софтуер.

**Роли и отговорности:**

* **Община:** Експерти по връзки с обществеността/комуникации ръководят техническото проектиране. Кметът одобрява официално политиката за прозрачност и я представя на Общинския съвет за приемане.
* **Гражданско общество:** Гражданите, съответните обществени групи и местните бизнес групи могат да участват в прегледа на настоящите практики. Неправителствени организации, ориентирани към прозрачността, могат да предоставят съвети и техническа подкрепа.

**ПРЕДСЕДАТЕЛ:**

 **(Иво Пазарджиев)**

1. С хоризонт за изпълнението от една година. [↑](#footnote-ref-1)
2. С хоризонт за изпълнение от две до пет години [↑](#footnote-ref-2)